ΠΡΩΤΟΚΟΛΛΟ ΠΡΟΣΧΩΡΗΣΗΣ της Βενεζουέλας στη Γενική Συμφωνία Δασμών και Εμπορίου

Οι κυβερνήσεις που είναι συμβαλλόμενα μέρη στη Γενική Συμφωνία Δασμών και Εμπορίου (εφεξής αναφερόμενες ως «συμβαλλόμενα μέρη» και «γενική συμφωνία», αντίστοιχα), η Ευρωπαϊκή Οικονομική Κοινότητα και η κυβέρνηση της Βενεζουέλας (που στο εξής αναφέρεται ως «Βενεζουέλα»),

Έχοντας υπόψη τα αποτελέσματα των διαπραγματεύσεων για την προσχώρηση της Βενεζουέλας στη γενική συμφωνία,

Συμφώνησαν, μέσω των αντιπροσώπων τους, τα εξής:

ΜΕΡΟΣ Ι

Γενικές διατάξεις

1. Η Βενεζουέλα, από την ημερομηνία έναρξης ισχύος του παρόντος πρωτοκόλλου σύμφωνα με την παράγραφο 6, γίνεται συμβαλλόμενο μέρος στη γενική συμφωνία, κατά την έννοια του άρθρου ΧΧΧΙΙ της συμφωνίας αυτής, και εφαρμόζει στα συμβαλλόμενα μέρη, προσωρινά και με την επιφύλαξη του παρόντος πρωτοκόλλου:

α) τα μέρη Ι, ΙΙΙ και IV της γενικής συμφωνίας και

β) το μέρος ΙΙ της γενικής συμφωνίας στο μέτρο που συμβιβάζεται με την υπάρχουσα νομοθεσία της κατά την ημερομηνία του παρόντος πρωτοκόλλου.

Οι υποχρεώσεις που ορίζονται στην παράγραφο 1 του άρθρου 1 με αναφορά στο άρθρο ΙΙΙ και οι υποχρεώσεις που ορίζονται στο στοιχείο β) της παραγράφου 2 του άρθρου ΙΙ με αναφορά στο άρθρο VI της γενικής συμφωνίας θεωρούνται ότι εμπίπτουν, για το σκοπό της παρούσας παραγράφου, στο μέρος ΙΙ της γενικής συμφωνίας.

2. α) Οι διατάξεις της γενικής συμφωνίας που θα πρέπει να εφαρμοστούν στα συμβαλλόμενα μέρη από τη Βενεζουέλα είναι, εκτός αντιθέτου διατάξεως του παρόντος πρωτοκόλλου και των δεσμεύσεων που αναφέρονται στην παράγραφο 90 του εγγράφου L/6696, οι διατάξεις που περιλαμβάνονται στο κείμενο που προσαρτάται στην τελική πράξη της δεύτερης συνόδου της προπαρασκευαστικής επιτροπής της συνδιάσκεψης των Ηνωμένων Εθνών για το εμπόριο και την απασχόληση, όπως διορθώθηκαν, ή καθ' οιονδήποτε τρόπο τροποποιήθηκαν, από τα έγγραφα που έχουν τεθεί σε ισχύ την ημερομηνία κατά την οποία η Βενεζουέλα θα γίνει συμβαλλόμενο μέρος.

β) Σε κάθε περίπτωση που η παράγραφος 6 του άρθρου V, το στοιχείο δ) της παραγράφου 4 του άρθρου VII και το στοιχείο γ) της παραγράφου 3 του άρθρου Χ της γενικής συμφωνίας αναφέρονται στην ημερομηνία αυτής της συμφωνίας, η εφαρμοζόμενη ημερομηνία όσον αφορά τη Βενεζουέλα είναι η ημερομηνία του παρόντος πρωτοκόλλου.

ΜΕΡΟΣ ΙΙ

Πίνακας

3. Ο πίνακας του παραρτήματος γίνεται, κατά την έναρξη ισχύος του παρόντος πρωτοκόλλου, πίνακας της γενικής συμφωνίας όσον αφορά τη Βενεζουέλα.

4. α) Σε κάθε περίπτωση που η παράγραφος 1 του άρθρου ΙΙ της γενικής συμφωνίας αναφέρεται στην ημερομηνία της συμφωνίας αυτής, η ημερομηνία που εφαρμόζεται όσον αφορά κάθε προϊόν που αποτελεί αντικείμενο προσχώρησης που προβλέπεται στον προσαρτημένο στο παρόν πρωτόκολο πίνακα, είναι η ημερομηνία του παρόντος πρωτοκόλλου.

β) Στην περίπτωση του στοιχείου α) της παραγράφου 6 του άρθρου ΙΙ της γενικής συμφωνίας που αναφέρεται στην ημερομηνία της συμφωνίας αυτής, η ημερομηνία που εφαρμόζεται όσον αφορά τον προσαρτημένο στο παρόν πρωτόκολο πίνακα, είναι η ημερομηνία του παρόντος πρωτοκόλλου.

ΜΕΡΟΣ ΙΙΙ

Τελικές διατάξεις

5. Το παρόν πρωτόκολλο κατατίθεται στο γενικό διευθυντή για τα συμβαλλόμενα μέρη. Είναι ανοικτό για αποδοχή με την υπογραφή του ή με άλλον τρόπο, από τη Βενεζουέλα, έως τις 31 Δεκεμβρίου 1990. Θα είναι επίσης ανοικτό για αποδοχή από τα συμβαλλόμενα μέρη και από την Ευρωπαϊκή Οικονομική Κοινότητα.

6. Το παρόν πρωτόκολλο αρχίζει να ισχύει την τριακοστή ημέρα από την ημέρα κατά την οποία θα έχει γίνει αποδεκτό από τη Βενεζουέλα.

7. Η Βενεζουέλα, έχοντας γίνει συμβαλλόμενο μέρος της γενικής συμφωνίας σύμφωνα με την παράγραφο 1 του παρόντος πρωτοκόλλου, μπορεί να προσχωρήσει στη γενική συμφωνία βάσει των ρητρών που εφαρμόζονται στο παρόν πρωτόκολλο, καταθέτοντας έγγραφα προσχώρησης στο γενικό διευθυντή. Αυτή η προσχώρηση αρχίζει να ισχύει από την ημερομηνία κατά την οποία θα αρχίσει να ισχύει η γενική συμφωνία σύμφωνα με το άρθρο XXVI ΰη την τριακοστή ημέρα μετά την ημέρα της κατάθεσης των εγγράφων προσχώρησης, ανάλογα με το ποια από τις δύο ημερομηνίες είναι η μεταγενέστερη. Η προσχώρηση στη γενική συμφωνία σύμφωνα με την παρούσα παράγραφο, για τους σκοπούς εφαρμογής της παραγράφου 2 του άρθρου ΧΧΧΙΙ της συμφωνίας αυτής, θεωρείται ως αποδοχή της συμφωνίας σύμφωνα με την παράγραφο 4 του άρθρου XXVI της εν λόγω συμφωνίας.

8. Η Βενεζουέλα μπορεί να καταγγείλει την προσωρινή εφαρμογή της εν λόγω συμφωνίας πριν από την προσχώρησή της στη γενική συμφωνία σύμφωνα με την παράγραφο 7 7 η καταγγελία αυτή αρχίζει να ισχύει την εξηκοστή ημέρα μετά την ημέρα κατά την οποία ο γενικός διευθυντής θα λάβει σχετική γραπτή κοινοποίηση.

9. Ο γενικός διευθυντής διαβιβάζει χωρίς καθυστέρηση επικυρωμένο αντίγραφο του παρόντος πρωτοκόλλου και κοινοποίηση για κάθε αποδοχή του σύμφωνα με την παράγραφο 5, σε κάθε συμβαλλόμενο μέρος, στην Ευρωπαϊκή Οικονομική Κοινότητα, στη Βενεζουέλα και σε κάθε κυβέρνηση που θα έχει προσχωρήσει προσωρινά στη γενική συμφωνία.

10. Το παρόν πρωτόκολλο καταχωρείται σύμφωνα με τις διατάξεις του άρθρου 102 του Χάρτη των Ηνωμένων Εθνών.

Έγινε στη Γενεύη, την εικοστή έκτη Ιουλίου του έτους χίλια εννιακόσια ενενήντα, σε ένα μόνο αντίγραφο, στην αγγλική, γαλλική και ισπανική γλώσσα. Όλα τα κείμενα αυτά είναι εξίσου αυθεντικά, εκτός εάν ορίζεται άλλως στον προσαρτημένο πίνακα.

ΠΑΡΑΡΤΗΜΑ

Πίνακας παραχωρήσεων LXXXVI - Βενεζουέλα

(Μπορεί κανείς να συμβουλευτεί τον πίνακα παραχωρήσεων στη γραμματεία της ΓΣΔΕ στη Γενεύη)